สเปนมีดีอะไร ถึงมีรายได้จากการท่องเที่ยวอันดับ 2 ของโลก
84 ล้านคน คือจำนวนนักท่องเที่ยวต่างชาติ ที่มาเยือนประเทศสเปนในปี 2019 ทำให้ประเทศนี้กลายเป็นจุดหมายปลายทางของนักท่องเที่ยวเป็นอันดับ 2 ของโลก เป็นรองเพียงฝรั่งเศส  ที่น่าสนใจคือ จำนวนนักท่องเที่ยวต่างชาติ มากกว่าประชากรสเปนที่มี 47 ล้านคน เกือบ 2 เท่า
20 มิ.ย. 2563

สเปนมีดีอะไร ถึงมีรายได้จากการท่องเที่ยวอันดับ 2 ของโลก /โดย ลงทุนแมน
84 ล้านคน คือจำนวนนักท่องเที่ยวต่างชาติ ที่มาเยือนประเทศสเปนในปี 2019
ทำให้ประเทศนี้กลายเป็นจุดหมายปลายทางของนักท่องเที่ยวเป็นอันดับ 2 ของโลก เป็นรองเพียงฝรั่งเศส
และมีรายได้จากการท่องเที่ยวเป็นอับดับ 2 ของโลก เป็นรองเพียงสหรัฐอเมริกา
ที่น่าสนใจคือ จำนวนนักท่องเที่ยวต่างชาติ มากกว่าประชากรสเปนที่มี 47 ล้านคน เกือบ 2 เท่า
เช่นเดียวกันกับรายได้จากนักท่องเที่ยวต่างชาติ
ในปี 2018 สเปนดึงดูดเม็ดเงินจากนักท่องเที่ยวต่างชาติได้ถึง 2.3 ล้านล้านบาท
มากกว่าการท่องเที่ยวไทยที่ดึงดูดได้ 1.9 ล้านล้านบาท
แต่หากถามคนไทยส่วนใหญ่
สเปน อาจไม่ได้อยู่ในรายชื่อจุดหมายปลายทางยอดนิยมในยุโรป เหมือนฝรั่งเศส อิตาลี หรือสหราชอาณาจักร
แต่ถ้าถามคำถามนี้กับชาวยุโรป
คำตอบที่ได้จะต่างไป
เพราะ สเปน เป็นหนึ่งในจุดหมายที่นิยมมากสุดในชาวยุโรปด้วยกันเอง
เรื่องนี้เป็นเพราะอะไร?
ลงทุนแมนจะเล่าให้ฟัง
╔═══════════╗
อยากรู้ความเป็นไปของเศรษฐกิจโลก ต้องเข้าใจอดีต
เศรษฐกิจโลก 1,000 ปี พิมพ์ครั้งที่ 6
สั่งซื้อได้ที่ (รับส่วนลด 10% จากราคาปก 350 บาท)
Lazada : 
Shopee : 
╚═══════════╝
ก่อนอื่นมารู้จักกับสภาพทางภูมิศาสตร์ของประเทศสเปนกันสักนิด
สเปนตั้งอยู่บนคาบสมุทรไอบีเรีย ทางตอนใต้ของทวีปยุโรป
มีขนาดพื้นที่ใกล้เคียงกับประเทศไทย
ด้วยความที่เป็นคาบสมุทร ทำให้มีทะเลล้อมรอบหลายด้าน
ชายฝั่งตอนเหนือและตะวันตกติดกับมหาสมุทรแอตแลนติก
ส่วนชายฝั่งตะวันออกและทางตอนใต้ ติดทะเลเมดิเตอร์เรเนียน
สเปนจึงเป็นประเทศที่มีชายฝั่งทะเลยาวกว่า 4,900 กิโลเมตร
โดยเฉพาะชายฝั่งทะเลเมดิเตอร์เรเนียน ซึ่งเป็นทะเลเขตอบอุ่น
เนื่องจากได้รับอิทธิพลความร้อนจากทวีปแอฟริกา
จึงส่งผลให้อุณหภูมิเฉลี่ยของเมืองในสเปน อบอุ่นกว่าหลายประเทศในยุโรป
พื้นที่ส่วนใหญ่ของสเปนยังมีแสงแดดจ้ายาวนานถึงปีละ 2,500 ชั่วโมง
สูงเป็นอันดับต้นๆ ของยุโรป และสูงกว่าอิตาลีที่อยู่ในละแวกเดียวกัน
เท่ากับว่าแสงแดดในสเปนส่องเฉลี่ยวันละ 6-7 ชั่วโมง ซึ่งจะยาวนานเป็นพิเศษในช่วงฤดูร้อน
เมื่อเทียบกับประเทศในยุโรปตอนเหนือ เช่น สหราชอาณาจักร เยอรมนี
สแกนดิเนเวีย และตอนเหนือของฝรั่งเศส
ประเทศเหล่านี้มีชายฝั่งทะเลที่ลมแรง อากาศหนาวเย็น และท้องฟ้าขมุกขมัว
สิ่งที่ผู้คนในประเทศเหล่านี้ล้วนโหยหา
ก็คือ ชายหาด อากาศอบอุ่น และแสงแดดเจิดจ้า
สิ่งเหล่านี้ก็เกิดขึ้นกับประเทศไทย และประเทศในแถบเส้นศูนย์สูตร
แต่สิ่งสำคัญของเรื่องนี้ก็คือ
สเปนมีครบทุกอย่าง ในระยะทางที่ไม่ไกลจากประเทศในยุโรปด้วยกันเอง..
พูดง่ายๆ สำหรับชาวยุโรปแล้ว ถ้าคิดถึงทะเล ที่แรกที่จะคิดถึงก็คือ “สเปน”
ทำให้นักท่องเที่ยว 3 อันดับแรกที่มาเยือนสเปนในปี 2018 ล้วนมาจากประเทศในยุโรป
อันดับ 1 สหราชอาณาจักร 18.5 ล้านคน
อันดับ 2 เยอรมนี 11.4 ล้านคน
อันดับ 3 ฝรั่งเศส 11.3 ล้านคน
โดยเฉพาะในฤดูร้อน ช่วงเดือนกรกฎาคม-กันยายน ชายหาดของสเปนฝั่งทะเลเมดิเตอร์เรเนียน
ไล่มาตั้งแต่บาร์เซโลนา บาเลนเซีย มาลากา เกาะปัลมาเดมาญอร์กา
จะเนืองแน่นไปด้วยนักท่องเที่ยวที่พากันมานอนอาบแดด เล่นน้ำทะเล
เมื่อรวมกับปัจจัยด้านค่าครองชีพ ที่เมืองในสเปนจะต่ำกว่าเมืองในยุโรปตะวันตก
ทั้งฝรั่งเศสและอิตาลี
เมืองชายทะเลเหล่านี้จึงมีรายได้มหาศาล ทั้งโรงแรม ร้านอาหาร ร้านขายของ บริการต่างๆ
รายได้จากการท่องเที่ยวคิดเป็นสัดส่วน 15% ของ GDP ประเทศสเปน
แต่สัดส่วนนี้ก็ยังน้อยกว่า สัดส่วนรายได้จากการท่องเที่ยวต่อ GDP ของไทย ที่ 21%
นอกจากทะเลแล้ว สเปนก็ยังมีของดีอีกหลายอย่าง..
ชายแดนทางตอนเหนือของสเปนส่วนที่ติดกับฝรั่งเศส ถูกกั้นด้วยเทือกเขาพิเรนีส
เทือกเขาที่สูงกว่า 3,400 เมตรเหนือระดับน้ำทะเลแห่งนี้
เหมาะจะเป็นแหล่งเล่นสกีชั้นดีในฤดูหนาว
นอกจากทะเลและภูเขาแล้ว
สเปนยังมีมรดกทางวัฒนธรรมที่ล้ำค่า
ประเทศนี้มีมรดกโลกทางวัฒนธรรมมากถึง 42 แห่ง เป็นอันดับ 2 ของโลก รองจากอิตาลี
ครั้งหนึ่งในอดีต สเปนเคยเป็นมหาอำนาจ
เป็นผู้นำชาวยุโรปไปค้นพบกับโลกใหม่ คือทวีปอเมริกา และมีประเทศในอาณานิคมมากมาย
มรดกจากความมั่งคั่งในยุคทองของสเปน สะท้อนผ่านอาคารบ้านเรือน
สถาปัตยกรรมของสเปนล้วนงดงามตระการตา
และที่สำคัญ สเปนวางตัวเป็นกลางตลอดสงครามโลกทั้ง 2 ครั้ง
ทำให้อาคารสวยงามหลายแห่ง ยังคงอยู่รอดมาจนถึงทุกวันนี้
สเปนยังมีเทศกาลและวัฒนธรรมอันเป็นเอกลักษณ์ ทั้งเทศกาลปามะเขือเทศ
ระบำฟลามิงโก การสู้วัวกระทิง ไปจนถึงการแข่งขันฟุตบอลลาลีกา
ซึ่งสถานที่ท่องเที่ยวทั้งหมด
ล้วนถูกเชื่อมโยงด้วยโครงสร้างพื้นฐานที่เตรียมพร้อมรองรับการท่องเที่ยวอย่างมีประสิทธิภาพ
ในการจัดอันดับขีดความสามารถในการแข่งขันด้านการท่องเที่ยว
ของ World Economic Forum ในปี 2019
จากทั้งหมด 140 ประเทศ สเปนอยู่อันดับที่ 1
การจัดอันดับนี้ ประเมินจากหลายปัจจัย ทั้งทรัพยากรธรรมชาติ มรดกทางวัฒนธรรม
รวมไปถึงโครงสร้างพื้นฐาน ความปลอดภัย และความยั่งยืนของสิ่งแวดล้อม
สเปนได้รับคะแนนโดดเด่นในด้านโครงสร้างพื้นฐาน ทั้งทางรถไฟ ทางอากาศ และทางถนน
รู้หรือไม่ว่า สเปนมีเส้นทางรถไฟความเร็วสูง ยาวเป็นอันดับ 2 ของโลก เป็นรองเพียงประเทศจีน
ด้วยระยะทางกว่า 3,400 กิโลเมตร
รถไฟความเร็วสูง AVE (Alta Velocidad Española) เชื่อมระหว่างเมืองใหญ่ในภูมิภาคต่างๆ
เช่น มาดริด บาร์เซโลนา เซบียา บาเลนเซีย ด้วยความเร็วสูงสุด 310 กิโลเมตรต่อชั่วโมง
และมีเส้นทางรถไฟระหว่างเมือง ที่เชื่อมเมืองใหญ่เข้ากับเมืองเล็กๆ อีกที
ส่วนในเมืองใหญ่ๆ ก็มีระบบขนส่งมวลชนทั้งรถไฟใต้ดิน รถราง และรถเมล์รองรับการเดินทาง
นักท่องเที่ยวจึงสามารถเดินทางจากสนามบิน มายังสถานที่ท่องเที่ยวต่างๆ ได้สะดวก
ผ่านระบบขนส่งที่มีประสิทธิภาพ
นอกจากโครงสร้างพื้นฐาน สเปนยังโดดเด่นในเรื่องความปลอดภัย
เมื่อเทียบกับหลายประเทศในยุโรป
สเปนมีอัตราการก่อการร้าย อัตราอาชญากรรม และคดีฆาตกรรมต่ำกว่ามาก
ในขณะที่รัฐบาลสเปนก็ให้ความสำคัญกับความยั่งยืนของสิ่งแวดล้อม
มีการควบคุมการบุกรุกพื้นที่ป่าจากกิจกรรมท่องเที่ยวอย่างเข้มงวด
จัดการน้ำเสียอย่างมีประสิทธิภาพก่อนปล่อยลงสู่แหล่งน้ำ
ควบคุมการปล่อยมลภาวะในเขตเมืองใหญ่ และให้ความสำคัญกับการกำจัดขยะ
จากการจัดอันดับนี้ แสดงให้เห็นว่า
การที่สเปนดึงดูดนักท่องเที่ยวและสร้างรายได้จนเป็นอันดับ 2 ของโลก
ไม่ได้มีเพราะ “บุญเก่า”​ อย่างทรัพยากรธรรมชาติ และมรดกทางวัฒนธรรมเท่านั้น
แต่การจัดการที่มีประสิทธิภาพ เพื่อรักษาสภาพแวดล้อมให้สมบูรณ์
และมีระบบโครงสร้างที่พร้อมให้นักท่องเที่ยวเดินทางมาพักผ่อนอย่างสะดวก
สะอาดและปลอดภัย คือสิ่งสำคัญ ที่ช่วยส่งเสริมความโดดเด่นของสถานที่ท่องเที่ยวที่มี
แม้ในปี 2020 จะเป็นปีที่หนักหนาสาหัสสำหรับการท่องเที่ยวสเปน
เนื่องมาจากการระบาดของโควิด-19
แต่ด้วยศักยภาพที่มีพร้อม
เป็นไปได้สูงว่า หากมีวัคซีนเมื่อไหร่ การท่องเที่ยวสเปนก็จะกลับมาคึกคักได้อีกครั้งหนึ่ง
หันกลับมามองที่ประเทศไทย
การท่องเที่ยวไทยสร้างรายได้จากชาวต่างชาติสูงเป็นอันดับ 4 ของโลก
ด้วยมูลค่ากว่า 1.9 ล้านล้านบาท
แต่ไทยกลับได้อันดับที่ 31 ในขีดความสามารถทางการแข่งขันด้านการท่องเที่ยว
โดยมีสิ่งที่ต้องปรับปรุงอย่างมาก โดยเฉพาะในด้านโครงสร้างพื้นฐาน
ความมั่นคงปลอดภัย รวมไปถึงความยั่งยืนของสิ่งแวดล้อม
จึงเป็นสิ่งที่น่าคิดต่อไป หากประเทศไทยต้องการจะดึงดูดนักท่องเที่ยวให้ได้อย่างสเปน
จำเป็นที่จะต้องให้ความสำคัญอย่างมากกับการพัฒนาสิ่งเหล่านี้
เพราะจากการจัดอันดับในหลายๆ ด้านของ World Economic Forum
มีเพียงด้านเดียวที่ไทยโดดเด่นกว่าสเปน
นั่นคือ “ราคา”..
----------------------
อยากรู้ความเป็นไปของเศรษฐกิจโลก ต้องเข้าใจอดีต
เศรษฐกิจโลก 1,000 ปี พิมพ์ครั้งที่ 6
สั่งซื้อได้ที่ (รับส่วนลด 10% จากราคาปก 350 บาท)
Lazada : 
Shopee : 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-